Masser af WorldTour-stjerner til DM i Esbjerg Feltet.dk
17. juni 2019 10:03 af Mathias Mundbjerg Foto: Feltet.dk
Når der i slutningen af næste uge bliver kørt DM i Esbjerg, bliver det med et særdeles stærkt felt til start.
Med en placering blot en uge før starten på Tour de France kan det variere meget, hvor mange af landets bedste WorldTour-ryttere, der tager turen til Danmark for at deltage i DM, som i år foregår i Esbjerg.
Dette års udgave byder dog på et ganske imponerende felt.
På enkeltstarten torsdag den 27. juni kan publikum foruden den forsvarende mester, Martin Toft Madsen, se frem til at overvære den øjeblikkelige førertrøjeindehaver i Tour de Suisse, Kasper Asgreen, og vinderen af sidste års enkeltstart i PostNord Danmark Rundt, Mads Pedersen, mens også Rasmus Byriel, Casper Pedersen og Asbjørn Kragh er til start.
Disse fem skal også alle køre linjeløbet den 30. juni, hvor de får selskab af blandt andre den forsvarende vinder, Michael Mørkøv, ligesom både Michael Valgren, Mikkel Honoré, Jonas Vingegaard, Mads Würtz Schmidt og Lars Bak også er tilmeldt.
Dermed er Søren Kragh, Niklas Eg, Matti Breschel, Christopher Juul-Jensen og de tre Astana-danskere, Jakob Fuglsang, Magnus Cort og Jonas Gregaard, altså de eneste WorldTour-ryttere, der ikke skal køre.
Foruden de mange WorldTour-stjerner kommer selvfølgelig også Lasse Norman Hansen, Jesper Hansen, Mikkel Bjerg, Jakob Egholm og de fleste af Riwal Readynez-rytterne fra cykelsportens næstøverste division.
På kvindesiden bliver den nuværende dannebrogstrikotindehaver, Amalie Dideriksen, udfordret af fem ryttere fra sportens øverste niveau, da Julie Leth, Christina Siggaard, Louise Norman Hansen, Birgitte Krogsgaard og Pernille Mathiesen alle vil forsøge at overvinde den tidligere verdensmester.
Hvilke danskere skal i udbrud i dag? Vi har spurgt dem »
Viviani hindret af fladt dæk i spurten »